Messadi davart il credit d'impegn per la construcziun d'in niev reservuar a Castrisch

Preziada presidenta dil parlament

Stimadas parlamentarias, stimai parlamentaris

Tenor il project general dil provediment d'aua Ilanz/Glion exista in basegn d'agir urgent en connex cun la sanaziun dil reservuar a Castrisch. La construcziun planisada dil niev reservuar vegn tenor schazetg dils cuosts a custar brutto 1.4 milliuns francs. Las contribuziuns che vegnan garantidas dalla confederaziun, dil cantun e dall'assicuranza d'edifecis importan totalmein circa 600'000 francs. Per regla sto in credit d'impegn vegnir concludius cun ina summa brutta (mira art. 16 lescha da finanzas, LFC, DG 710.100). El sa vegnir concludius cun ina summa netta, sche las contribuziuns da tiarzas persunas en lur altezia ein garantidas cun vigur legala. Quei ei il cass tier la sanaziun dil reservuar a Castrisch. Il credit net importa pia 800'000 francs. Cheutier propona la suprastonza communala al parlament communal d'approbar in credit d'impegn.

Situaziun da partenza

Il reservuar a Castrisch existent cuntegn duas combras e ha in cuntegn da 150 m3 reserva d'utilisaziun e 150 m3 reserva per stizzar fiug. Il reservuar ei vegnius construius igl onn 1920 e sanaus parzialmein ils onns 1994 e 2007 (pintgas lavurs da pictur e lavurs sanitaras per rodund 30'000 francs).

La reserva d'aua per stizzar fiug ei cun 150 m3 memia pintga e sto vegnir augmentada per silmeins 50 m3. Igl engrondiment digl recipient d'aua per stizzar fiug existent ei strusch realisabels ord vesta edificiala e cuntegn ina gronda resca da cuosts. Sche la construcziun fuss meins veglia ed aunc sufficienta ord vesta dil menaschi, fuss ei stau d'engrau d'encurir alternativas per engrondir la reserva per stizzar fiug. In engrondiment dil reservuar existent fuss denton buca raschuneivels, perquei ch'igl edifeci da menaschi existent sesanfla denter ils dus recipients rodunds e perquei ch'el sa buca pli vegnir duvraus per ina nova stanza d'aua. Plinavon ei igl edifeci da menaschi gia oz memia pigns. Il reservuar existent ei varga 100 onns vegls e la substanza architectonica ha munconzas considerablas. Ultra da quei ei la circulaziun dall'aua necessaria sur dus recipients fetg custusa e caschuna entgins problems da menaschi.

Armaturas da ruina

Stadi dils recipients

Entrada

Construcziun dil niev reservuar

Sin fundament da quell'argumentaziun ei la construcziun nova dil reservuar a Castrisch a liunga vesta la sligiaziun optimala. Tier la construcziun d'in niev reservuar han ins oz da principi duas pusseivladads d'execuziun: convenziunal en betun ni prefabricau en material sintetic. In'offerenta da reservuars da material sintetic ei la fatschenta HWT. Tut las parts constructivas san vegnir prefabricadas cumplettamein ed alzadas directamein dil camiun el foss da construcziun. In ror cun DN 2300 e 6 meters lunghezia peisa mo 800 kg e sa vegnir muentaus senza problems cun in excavatur. Quellas peisas ein perfin per rors da material sintetic profilai fetg pintgas e per rodund 30 pertschien pli levas che polietilen. Tuttina vegn fatg neginas reducziuns tgei che pertucca la stabilitad dils rors e dils edifecis. Ils reservuars d'aua da beiber vegnan construi ord il material sintetic d'aulta qualitad PP-C. Ovras hidraulicas cun aua da beiber ord materia sintetica vegnan construidas dapi varga 30 onns en Svizra. HWT ha gia fatg plirs tschien reservuars e fontaunas ord il material sintetic PP-C. La surfatscha che tucca l'aua ei sco ina structura da veider. Quella stresa da material pura e glischonta absorbescha practicamein negin tschuf, aschia vegnan era ils cuosts da manteniment minimai. La conservabladad dallas surfatschas dils reservuars d'aua vegn schazegiada sin 80 – 100 onns. In d'ils motivs ei ch'ils edifecis da materia sintetica PP-C vegnan integrai exclusivamein el terren ed ein aschia buc exponi alla radiaziun ultravioletta che sa donnegiar material sintetic sin liunga vesta.

Tenor schazetg dils cuosts ein ils cuosts per in reservuar convenziunal da betun plinavon rodund 30 pertschien pli aults che tier ina varianta da material sintetic. La suprastonza communala ei sin fundament da quels arguments sedecidida per la construcziun nova dad in reservuar cun material sintetic. Il project ei vegnius concretisaus igl onn 2023 e la lubientscha da baghegiar ei vegnida concedida il december 2023.

Descripziun dil project

Il niev reservuar vegn mess sper igl edifeci existent e cuvretgs quasi cumpleinamein cun terren.

Maletg 1: Plan da situaziun

Ei vegn construiu dus recipients (aua da diever ed aua da stizzar) cun mintgamai 200 m3. Al tgau da quels recipients vegn il local da menaschi montaus traversal.

Maletg 2: Visualisaziun dil reservuar 

	Cuosts

Gener da lavur

Cuosts en CHF

Lavurs preliminaras

		3'000

Lavurs d'impressari

		250'000

Installaziuns sanitaras

		40'000

Lavurs electricas

		20'000

Recipients da materia sintetica

		600'000

Indrezs e pilotadis

		120'000

Ulteriuras lavurs (schubergiar, mesiraziuns, assicuranzas)

		17'000

Planisaziun, project e direcziun da construcziun

		80'000

Nunprevediu

		165'000

Total

		1'295'000

Taglia sin plivaleta 8.1 % (TPV)

		104'895

Total incl. TPV (rundau)

		1'400'000

Termin

Suenter l'approbaziun dil credit sto il project vegnir inoltraus tier igl uffeci per la natira ed igl ambient dil cantun Grischun. Il temps d'elavuraziun cuntegn silmeins treis meins, aschia che la construcziun sa probabel vegnir prida per mauns igl uost 2024.

Finanziaziun

		Il project general dil provediment d'aua a Castrisch ei vegnius inoltraus agl uffeci federal d'agricultura e tier igl uffeci per la natira ed igl ambient dil Grischun. Igl uffeci federal d'agricultura ha communicau ils 22 da fenadur 2021 ch'il project vegn renconuschius sco subvenziunabels. La tariffa da contribuziun munta a 20.1 pertschien dils cuosts imputabels. Igl uffeci per la natira ed igl ambient dil Grischun separticipescha cun ina finanziaziun da 90 pertschien dalla contribuziun federala. L'assicuranza d'edifecis vegn a separticipar als cuosts cun 5 pertschien. Ils cuosts restonts vegnan purtai dalla finanziaziun speciala communala dil provediment d'aua.

		

		Cumpart

		Summa en CHF

		Cantun (arrundau)

		18.09 %

		250'000

		Confederaziun (arrundau)

		20.10 %

		280'000

		Assicuranza d'edifecis dil Grischun (part aua da stizzar)

		ca. 5.00 %

		70'000

		Finanziaziun speciala provediment d'aua

		

		800'000

		Total incl. TPV

		1'400'000

Tenor art. 35 al. 1 lit. i. cef. 1 dalla constituziun communala (LIG 11.1) schai quella fatschenta ella cumpetenza dil parlament communal.

Proposta

		Sin fundament dallas explicaziuns precedentas fa la suprastonza communala las suandontas propostas al parlament:

		Per la construcziun dil niev reservuar a Castrisch vegn concediu in credit net da 800'000 francs plus in'eventuala carischia.

		La suprastonza communala vegn autorisada da realisar il conclus.

	Ilanz/Glion, ils 16 da schaner 2024	Suprastonza communala Ilanz/Glion

1

2